La Falla Nàquera-Lauri Volpi acosta la realitat del col·lectiu LGTBI a Burjassot
2025-07-24

Dins de les activitats de la Delegació d’Obra Social, la Falla Nàquera-Lauri Volpi de Burjassot ha programat, per a divendres que ve, 2 d’octubre, a partir de les 20 hores, una jornada per a donar visibilitat al col·lectiu LGTBI (Lesbianes, Gais, Bisexuals i persones Transgènere). Una jornada emmarcada dins de la campanya anual solidària Ara més que mai-AMQM.

Es tracta d’una jornada, tal com han assenyalat des de la Falla, “d’aproximació a la realitat del col·lectiu LGTBI. En el nostre compromís social ens acostem a aquest col·lectiu per conéixer més d’a prop la realitat que aquestes persones estan vivint i els problemes diaris als quals han d’enfrontar-se”.

La jornada començarà, en el casal de la Falla, en el c/ Lauri Volpi, núm. 24, amb una xerrada impartida pel Grup d´acció LGTBI de CCOO del PV per a, una vegada finalitzada, sobre les 22 hores, celebrar un sopar de cabasset que donarà pas a l’actuació del grup “Mantequilla de colores”, un cabaret solidari, nascut l’any 2009, que actua en benefici dels programes per a persones seropositives. L’actuació començarà a les 23 hores.

L’última de les activitats de la nit serà un bingo solidari en el qual tot el recaptat serà donat al propi grup per a finançar projectes dedicats a prevenir i assessorar en matèria del VIH.